
                   1. Lucrările Consiliului European de la Bruxelles
                   Consiliul European, care marchează încheierea preşedinţiei austriece a Uniunii Europene şi care a avut loc în perioada 15-16 iunie a.c. la Bruxelles, a fost consacrat, în principal, perspectivelor de viitor ale forului comunitar. Summit-ul a avut loc la un an după respingerea, în referendumurile din Franţa şi Olanda, a Tratatului constituţional şi a făcut un bilanţ al perioadei de reflecţie stabilite în iunie 2005. La lucrările Consiliului au fost abordate unele proiecte concrete legate de provocările cu care se confruntă Uniunea Europeană, printre care dezvoltarea durabilă, schimbările climatice, securitatea energetică, crearea unor mecanisme de management al crizelor şi al dezastrelor la nivelul UE.                 Pe ordinea de zi a Consiliului a figurat şi tema extinderii, iar legat de acesta s-a discutat despre capacitatea forului comunitar de a absorbi noi membri. Totodată, şefii de stat şi de guvern au avut un schimb de păreri referitoare la modul în care poate acţiona Europa pentru a combate şi preveni migraţia ilegală. În ultima zi a summit-ului, au avut loc dezbateri asupra extinderii zonei euro, care au inclus şi analizarea unor rapoarte despre posibilităţile Sloveniei şi ale Lituaniei de a adopta moneda euro. 

                   Liderii politici din Uniunea Europeană au discutat despre modalităţile de apropiere faţă Serbia, dar s-au arătat divizaţi în ce priveşte relaxarea restricţiilor de viză impuse fostei republici iugoslave, care a rămas în urma altor state ex-iugoslave în ce priveşte dezvoltarea relaţiilor cu UE. Liderii europeni şi-au reiterat apelul către Serbia de a face mai mult în ce priveşte cooperarea cu Tribunalul Penal Internaţional pentru fosta Iugoslavie în eforturile de capturare a persoanelor suspectate de crime de război. Ei au apreciat că Serbia  riscă să rămână izolată pentru că nu l-a predat către TPI pe fostul lider militar al sârbilor bosniaci Ratko Mladic, ratând termenul de 30 aprilie a.c. pentru predarea lui R. Mladic, UE hotărând suspendarea negocierilor cu această ţară. 

                   Şefii de stat şi de guvern UE sunt conştienţi de faptul că sentimentul de izolare crescândă ar putea alimenta în rândul sârbilor sprijinul politic faţă de naţionaliştii radicali şi ar îndepărta şi mai mult ţara de restul Europei. Deşi câţiva lideri politici au sugerat o relaxare a regimului vizelor pentru sârbi, un grup de ţări, condus de Franţa, s-a opus propunerii şi a sugerat în schimb găsirea altor modalităţi pentru a facilita integrarea Serbiei în Europa, precum înlesniri acordate unor studenţi sârbi pentru a studia în ţări din Uniunea Europeană. 

                   Uniunea Europeană a acceptat propunerea Franţei de a studia capacitatea de a absorbi noi ţări membere deşi s-a apreciat că acesta nu va fi un criteriu pentru a decide noi aderări. "Dezbaterea despre capacitatea de absorbţie este acum pe masă, dar am respins ideea ca aceasta să fie un criteriu pentru aderare”, a afirmat cancelarul austriac Wolfgang Schuessel, la sfârşitul summit-ului. 

                   Consiliul European a menţionat drept obiectiv aderarea României şi Bulgariei la UE la 1 ianuarie 2007, dacă cele două ţări vor fi pregătite, dar le-a cerut să accelereze procesul de reforme. Liderii UE au convenit, de asemenea, deschiderea unui proces de reflecţie asupra capacităţii Uniunii de a absorbi noi ţări după intrarea României şi Bulgariei şi au cerut Comisiei Europene să elaboreze un raport în acest sens înainte de sfârşitul anului. Wolfgang Schuessel a subliniat că obiectivul raportului este de “a defini ce înseamnă, concret, capacitatea de absorbţie". Potrivit cancelarului austriac, continuarea extinderii este legată de soluţionarea problemei Constituţiei europene. "Avem nevoie de un tratat mai bun şi de o Uniune mai eficientă", a afirmat el. Raportul Comisiei va trebui să abordeze şi problema opiniei cetăţenilor despre extindere, potrivit concluziilor summit-ului, deşi şeful guvernului spaniol, Jose Luis Rodriguez Zapatero, a negat că acest lucru ar presupune ca noile aderări să fie supuse referendumului. 

                   Potrivit preşedintelui Comisiei Europene, Jose Manuel Durao Barroso, capacitatea de absorbţie nu va constitui un nou examen pentru ţările candidate, iar dacă acestea vor îndeplini criteriile actuale vor putea deveni membri ai Uniunii. 

                   Consiliul European s-a încheiat cu adoptarea unei declaraţii finale structurate în trei puncte - "Europa ascultă", "Europa la lucru" şi "Privind către viitor" -, la care se adaugă opt anexe - una referitoare la creşterea transparenţei instituţiilor şi politicilor comunitare, iar celelalte şapte legate de Balcani, Iran, Irak, Orientul Mijlociu, Africa, Liban şi Timorul Oriental. 

                   Şefii de stat şi de guvern au decis că, de acum înainte, este necesar să se vizeze obţinerea unor rezultate concrete şi implementarea unor proiecte, ceea ce impune o abordare pe două căi. Pe de o parte, trebuie folosite cât mai bine posibilităţile oferite de tratatele în vigoare pentru a oferi cetăţenilor rezultatele concrete pe care le aşteaptă, iar pe de alta, trebuie să se avanseze pe calea reformelor instituţionale. S-a stabilit şi un termen - al doilea semestru din 2008 - până la care trebuie găsită o soluţie în problema Tratatului constituţional. 

                   Legat de etapa rezultatelor concrete, lansată de actualul summit, s-a aprobat o lungă serie de propuneri concrete formulate de Comisia Europeană, având ca obiectiv final crearea climatului adecvat şi construirea încrederii necesare pentru soluţionarea chestiunilor instituţionale. Printre acestea figurează adoptarea, la 25 martie 2007, la Berlin, a unei declaraţii politice a liderilor europeni, în care să se menţioneze „valorile şi ambiţiile Europei”. 

                   Alte propuneri au constat în realizarea unei treceri în revistă a funcţionării pieţei unice, activitate care va fi urmată, în martie 2007, de un raport al Comisiei cu propuneri de îmbunătăţire şi în elaborarea unui alt raport privind realităţile sociale din UE, tot în primăvara anului viitor. 

                   De asemenea, Consiliul European a solicitat preşedinţiei finlandeze a UE - care va începe la 1 iulie 2006 - să analizeze posibilităţile de perfecţionare a sistemului de luare a deciziilor şi de acţiune în domeniul securităţii şi justiţiei. În acest sector se menţionează nevoia de progrese în domeniul controlului frontierelor, al gestionării fenomenului migraţiei ilegale şi privind lupta contra terorismului şi a traficului cu persoane. 

                   Summit-ul de la Bruxelles a acordat atenţie şi promovării modelului european de viaţă într-o lume globalizată şi a adoptat strategia revizuită a UE pentru dezvoltare durabilă, punând accentul pe inovaţie, potenţial de afaceri, întreprinderi mici şi mijlocii şi ocuparea forţei de muncă. Totodată, s-a hotărât continuarea discuţiilor în cadrul organismelor ONU pentru a se conveni măsuri la nivel mondial împotriva schimbărilor climatice. Participanţii au subliniat nevoia diversificării surselor de energie şi de promovare a dialogului între culturi şi civilizaţii.  

                   Continuării extinderii forului comunitar i s-a alocat un spaţiu special în concluziile summit-ului, întrucât primirea de noi membri "ajută UE să devină mai competitivă, mai dinamică şi mai bine pregătită pentru a face faţă provocărilor globalizării". Consiliul şi-a reiterat determinarea de a onora obligaţiile asumate la acest capitol, dar şi-a manifestat şi preocuparea de a asigura condiţiile necesare unei funcţionări eficiente pentru viitoare Europă lărgită. De aceea, a decis ca, în decembrie 2006, şefii de stat şi de guvern să dezbată toate aspectele legate de acest subiect. 

                   Nouă state membre ale Uniunii Europene sunt gata să lanseze o acţiune de cooperare întărită pentru a lupta împotriva imigraţiei clandestine, a anunţat preşedintele Consiliului italian de Miniştri, Romano Prodi, la încheierea summit-ului. Italia, Spania, Franţa, Grecia, Portugalia, Cipru, Malta, Germania şi Austria sunt primele ţări dispuse să se angajeze în această acţiune, care va fi deschisă tuturor partenerilor lor, a afirmat R. Prodi. "Nu putem aştepta un acord privind o politică comunitară. Trebuie să acţionăm imediat. Italia nu poate duce singură o politică de o asemenea importanţă, dar o acţiune este indispensabilă pentru viitor", a declarat R. Prodi. Oficialul italian a mai spus că a prezentat în cadrul întâlnirilor sale bilaterale cu omologi europeni problema referitoare la întărirea cooperării în lupta împotriva imigraţiei clandestine. Chestiunea respectivă s-a aflat în centrul întâlnirilor pe care Romano Prodi le-a avut cu omologii săi din Spania şi Portugalia, respectiv Jose Luis Rodriguez Zapatero şi Jose Socrates.

                   Consiliul European s-a încheiat cu o conferinţă de presă comună a preşedinţiei austriece a Uniunii Europene, reprezentată prin Cancelarul Wolfgang Schuessel şi a preşedintelui Comisiei Europene, Jose Manuel Durao Barroso. Opinia aproape unanimă despre această reuniune, aşa cum a fost prezentată în mass-media sau în discuţiile informale dintre diferite oficialităţi, este aceea că a fost un summit fără strălucire, cu rezultate uşor de anticipat, lipsit de suspans şi de surprize. 

                   Jose Barroso a declarat că lucrările summit-ului au fost extrem de fructuoase. Argumentele prezentate de oficialul european în favoarea acestei aprecieri sunt decizia de a trece de la faza de reflecţie la acea de angajament activ în privinţa Tratatului constituţional, consensul la care s-a ajuns pentru semnarea, la 25 martie 2007, la Berlin, a unei declaraţii care să marcheze împlinirea a 50 de ani ai Tratatului de la Roma, sau solicitarea avansată Comisiei Europene de a elabora, în acest an, un raport asupra capacităţii de absorbţie a Uniunii în perspectiva primirii de noi membri. De asemenea, a fost menţionată primirea oficială, cu prilejul acestui summit, a Sloveniei în zona euro, lucru aşteptat, având în vedere performanţele acestei ţări, şi care a fost doar formalizat acum. „Slovenia este prima dintre cele zece ţări care au aderat la Uniunea Europeană în 2004 care devine membră a zonei euro, dovadă că uşa acesteia este deschisă pentru toate statele forului comunitar”, a subliniat oficialul european. 

                   Candidatura Turciei la aderarea la forul comunitar şi modul în care abordează Uniunea acest subiect au ocupat un loc central în dezbateri, invocându-se din nou faptul că această ţară continuă să nu recunoască Ciprul, unul dintre statele Uniunii cu care trebuie să negocieze pentru a fi primită în UE. S-au invocat şi recente cazuri de încălcare a libertăţii de exprimare în Turcia. Oficialii europeni şi-au reiterat susţinerea pentru valorile democratice şi au declarat că Turcia va trebui să-şi modifice atitudinea faţă de Cipru în acest an. 

                   Şefii de stat şi de guvern din ţările membre ale Uniunii Europene prevăd menţionarea Alianţei Civilizaţiilor printre instrumentele pe care le vor folosi pentru a promova dialogul între culturi şi vor evidenţia în acest sens rolul mijloacelor de comunicare libere. Alianţa Civilizaţiilor, iniţiativă patronată de guvernele spaniol şi turc, vizează dialogul între Occident şi lumea musulmană şi se bucură de sprijinul secretarului general al ONU, Kofi Annan. Concluziile summit-ului UE menţionează că Uniunea va continua să promoveze activ dialogul între culturi şi civilizaţii prin toate mecanismele existente. Documentul citează procesul de asociere între Uniunea Europeană şi ţări din sudul Mediteranei (Maroc, Tunisia, Algeria, Egipt, Turcia, Iordania, Siria, Liban, Israel, precum şi Autoritatea Naţională Palestiniană) - Procesul Barcelona. De asemenea, este menţionată Fundaţia Anna Lindh, creată de UE ca instrument de promovare a înţelegerii şi toleranţei între religii şi culturi în zona Mediteranei. 

                   Liderii politici din ţările membre ale Uniunii Europene au convenit data de 2008 pentru luarea unei decizii în legătură cu ce trebuie făcut cu Constituţia europeană aflată în suspensie după respingerea ei anul trecut. În declaraţia finală a summit-ului se precizează că preşedinţia UE va întocmi un raport în 2007 privind starea procesului de reformă constituţională. "Paşii necesari în acest scop vor fi întreprinşi în cel de-al doilea semestru al anului 2008 cel mai târziu", se afirmă în declaraţie, adăugându-se că ratificarea Tratatului constituţional european de către statele membre ale UE va continua între timp. 

                   Preşedinţia austriacă a Uniunii Europene s-a declarat mulţumită de progresele la care s-a ajuns în problema Tratatului constituţional al Uniunii. "Sunt fericit pentru că exista pericolul unei paralizii la nivelul UE, care a fost depăşit cu contribuţia preşedinţiei austriece", a afirmat Wolfgang Schuessel. La încheierea perioadei de reflecţie instituite în urmă cu un an, la summit-ul UE din iunie 2005 - după eşecul Tratatului constituţional în referendumurile din Franţa şi Olanda -, şefii de stat şi de guvern au apreciat că a venit momentul ca, pe baza ideilor acumulate, să se treacă într-o a doua fază. "Etapa de furnizare a unor rezultate concrete", cum este ea denumită în proiectul declaraţiei finale a Consiliului European, trebuie să se încheie cel mai târziu în al doilea semestru al anului 2008. Până atunci, procesul de ratificare a Tratatului Constituţional, finalizat în 15 state, va continua în alte ţări, una intre primele care va îndeplini acest obiectiv fiind Finlanda. De asemenea s-a prevăzut prezentarea, semestrial, în timpul fiecărei preşedinţii a UE, a unor de rapoarte care să conţină atât analize de parcurs asupra progreselor celei de a doua etape, cât şi idei referitoare la posibilele evoluţii pentru intervalul următor. 

                   Paralel cu întâlnirea la nivel de şefi de stat şi de guvern, la Bruxelles s-a desfăşurat şi o reuniune a miniştrilor de externe ai UE, la care tema propusă pentru discuţii a fost situaţia din Balcani văzută din perspectivă europeană.
                   2. Alegerile parlamentare din Slovacia

                   Principalul partid de opoziţie din Slovacia, “Smer”, a câştigat alegerile generale, care au avut loc la 18 iunie a.c., primele de la intrarea Slovaciei în Uniunea Europeană în anul 2004, dar nu a reuşit să obţină o majoritate care să-i permită să formeze singur guvernul. Partidul “Smer”, condus de Robert Fico, a obţinut 29,14% din voturi (50 din cele 150 de mandate de deputaţi), faţă de numai 18,36% (31 mandate) cât a obţinut partidul condus de Primul-ministru Mikulas Dzurinda - Uniunea Democratică şi Creştină din Slovacia. 

                   Pentru a putea guverna, analiştii politici consideră că Robert Fico va trebui să-şi găsească parteneri de guvernare dintr-o mulţime de partide cu ideologii foarte diferite. El a declarat în campania electorală că va revizui multe din reformele economice ale actualului guvern care, în cei opt ani cât s-a aflat la putere, a condus Slovacia pe drumul spre aderarea la NATO şi UE şi a pus în practică o viguroasă reformă economică. 

                   După anunţarea rezultatelor, R. Fico a declarat că noul său guvern va avea o orientare de stânga, pe principii social-democrate. “Scopul nostru este să asigurăm un nivel de trai decent pentru toată lumea, nu doar pentru o clasă privilegiată aşa cum a făcut guvernul lui Mikulas Dzurinda”, a afirmat el. 

Programul formaţiunii sale politice prevede, între altele, anularea taxei unice de impozitare de 19% şi a sistemului privat de pensii, precum şi înlocuirea cotei unice de TVA cu un sistem în două trepte şi anularea unor contracte de privatizare ale companiilor mari de stat. 

                   Politica economică propusă de partidul “Smer” în programul său a fost caracterizată drept ilogică de liderii partidului premierului Mikulas Dzurinda, care nu vede ca posibilă o alianţă cu R. Fico. "Rămânem deschişi tuturor ofertelor de colaborare, dar cred că cel mai bine ar funcţiona o coaliţie de dreapta pe care s-o facem cu creştin-democraţii, coaliţia partidelor maghiare şi poate şi partidul fostului premier Meciar, dacă susţin programul de reforme deja început", a afirmat M. Dzurinda. 

                   Analiştii politici s-au arătat îngrijoraţi de ascensiunea Partidului Naţional Slovac, de extremă dreapta, care a obţinut 20 de locuri în parlament după ce acum patru ani nu reuşea să depăşească pragul electoral.

                   Preşedintele Comisiei Europene, Jose Manuel Barosso a afirmat că "slovacii au dreptul de a-şi alege liderii pe care şi-i doresc. Slovacia este membră a UE şi are obligaţii pe care trebuie să le respecte, indiferent de guvernul aflat la putere", a spus el. 

                   3. Conferinţa pentru măsuri de cooperare şi creşterea încrederii în Asia (CICA) 

                   La 17 iunie a.c., la Alma Ata, în Kazahstan, a avut loc un summit pe teme de securitate în Asia, care s-a încheiat cu un apel la intensificarea cooperării regionale în plan comercial, al mediului şi al problemelor de securitate. "Pentru a face faţă provocărilor globale, comunitatea mondială trebuie să-şi unească forţele", a subliniat şeful statului kazah, Nursultan Nazarbaev, în faţa delegaţilor la nivel înalt din 17 ţări prezenţi la lucrări
. 

                   La finalul summit-ului, participanţii, între care s-au numărat preşedintele rus Vladimir Putin şi omologul său chinez Hu Jintao, au semnat o declaraţie comună care susţine cooperarea în domeniul securităţii şi luptei împotriva terorismului. 

                   Principalele puncte ale documentului sunt următoarele:

                   -  continuarea reformelor în cadrul ONU;

                   -  contracararea utilizării forţei; 

                   -  condamnarea terorismului; 

                   -  combaterea separatismului, a criminalităţii internaţionale organizate, traficului de droguri şi a proliferării armelor de distrugere în masă ca principalele probleme globale; 

                   -  susţinerea statelor care elaborează tehnologii nucleare paşnice; 

                   - necesitatea dezvoltării turismului în regiunea fostului Drum al Mătăsii. 

                   Participanţii la summit au convenit de asemenea să înfiinţeze un secretariat al grupului, la Alma Ata. 

                   Summitul de la Alma Ata a avut loc după reuniunea la nivel înalt a Organizaţiei de Cooperare de la Shanghai (OCS) - Rusia, China, Kârgâzstan, Uzbekistan şi Tadjikistan, grup dominat de Rusia şi China, fiind considerat un răspuns la influenţa SUA în regiunea bogată în zăcăminte energetice a Asiei centrale. Ministrul rus de externe, Serghei Lavrov, a ţinut să precizeze că ideea unui club energetic asiatic, formulată în ajun la summit-ul OCS, nu vizează să-i excludă pe occidentali şi că "toate ţările interesate se pot alătura acestui proiect de cooperare în sfera energiei care ar putea include Rusia, China, ţările din Asia centrală, ca şi Iranul" (care a fost invitat pentru prima dată în calitate de observator la reuniunea de la Shanghai). 

                   Preşedintele chinez Hu Jintao a notat că este important să existe o abordare multilaterală în regiune, întrucât China nu se poate dezvolta fără Asia. La rândul său, preşedintele rus Vladimir Putin a insistat că ţările din regiune trebuie să coopereze în faţa diferitelor provocări ca terorismul, SIDA şi gripa aviară. "Scopul nostru este să creăm un spaţiu comun şi unit, care să dezvolte, să aprofundeze şi să întărească securitatea fiecăruia", a afirmat liderul rus. 

                   4. Problema dosarului nuclear iranian                   
                   Sesiunea Consiliului guvernatorilor Agenţiei Internaţionale pentru Agenţia Atomică, care a avut loc la 15 iunie a.c., la Viena, s-a încheiat fără a fi adoptată vreo rezoluţiei privind dosarul nuclear iranian. 

                   Rezultatele discuţiilor au fost rezumate într-o succintă sinteză de preşedintele Consiliului guvernatorilor AIEA, ambasadorul nipon Yukiya Amano. Sinteza acestuia reflectă poziţia tuturor părţilor implicate în reglementarea problemei nucleare iraniene, care au fost afirmate în cadrul actualei sesiuni a Consiliului guvernatorilor AIEA. Astfel, reprezentantul Rusiei, ambasadorul Grigori Berdennikov, şi-a exprimat speranţa că Iranul va răspunde în mod constructiv la apelul celor şase mediatori şi va reveni la masa negocierilor, care ar putea să ducă într-un final la o soluţie care să îi permită acestei ţări accesul la dezvoltarea energiei nucleare în scopuri paşnice, prin garantarea regimului de neproliferare a armelor nucleare. 

                   În acelaşi timp, reprezentanţii Uniunii Europene şi cei ai SUA au criticat din nou conducerea ultraconservatoare de la Teheran pentru lipsa de progrese în stabilirea unei relaţii de cooperare cu AIEA în vederea rezolvării problemelor legate de dosarul său nuclear. Demajoritatea reprezentanţilor acestui organism internaţional, cu sediul la Viena, şi-au exprimat speranţa că Teheranul va renunţa la activităţile sale de îmbogăţire a uraniului în schimbul unei cooperări avantajoase tehnice şi economice, inclusiv în domeniul energiei nucleare. 

                   Ambasadorul iranian Ali-Asghar Soltani a declarat că ţara manifestă seriozitate faţă de propunerile „celor şase” mediatori ai crizei nucleare iraniene şi continuă să ţină uşile deschise pentru dialog şi negocieri, dar nu acceptă nici un fel de condiţii prealabile.

                   Cei cinci membri permanenţi ai Consiliului de Securitate al ONU plus Germania au transmis Iranului, la data de 6 iunie a.c., un pachet de propuneri în care se cere acestei ţări să renunţe la programul său de îmbogăţire a uraniului. Autorităţile iraniene au afirmat că acest program are scop civil, respectiv obţinerea de energie electrică de origine nucleară, în timp ce statele occidentale consideră că respectivul program este folosit drept umbrelă pentru fabricarea armei atomice.

*

                   Fostul şef al inspectorilor ONU în Irak, Hans Blix, a declarat că experienţa irakiană ar trebui să incite la prudenţă în Iran, supus presiunii marilor puteri pentru a determina regimul de la Teheran să-şi abandoneze programul de îmbogăţire a uraniului. Subliniind faptul că Iranul "nu este o ţară monolitică", H. Blix a apreciat că lumea nu este într-o situaţie de asemenena urgenţă încât că să nu rămână timp pentru negocieri. El i-a răspuns astfel preşedintelui SUA, George W. Bush, care declarase anterior că Iranul are la dispoziţie "săptămâni şi nu luni" pentru a accepta oferta marilor puteri în criza nucleară, după care Consiliul de Securitate al ONU va acţiona. 

                   5. Situaţia din Kosovo

                   Proclamarea independenţei provinciei Kosovo ar putea avea loc până la sfârşitul acestui an, a declarat şeful Administraţiei provizorii a ONU în această provincie, Soren Jessen-Petersen. Responsabilul ONU face recurs la “principiile Grupului de contact” care prevăd ca statutul provinciei Kosovo să fie acceptabil pentru majoritatea populaţiei din zonă, dar exclud divizarea Kosovo sau alipirea sa la un alt stat. “Visul Kosovo de a-şi obţine independenţa s-ar putea împlini chiar în cursul acestui an”, a precizat Soren Jessen-Petersen. 

Este pentru prima oară când un responsabil internaţional se exprimă public, într-o manieră tranşantă, cu privire la posibilitatea ca provincia Kosovo să-şi dobândească independenţa. 

                   În acelaşi timp, trei comunităţi din nordul provinciei Kosovo - Zvecan, Leposavic şi Zubin-Potok - unde majoritatea populaţiei este de etnie sârbă, au declanşat boicotarea autorităţilor oficiale ale provinciei în semn de protest faţă de atacurile albanezilor la adresa sârbilor şi faţă de ideea independenţei Kosovo. 

                   Preşedintele albanez Alfred Moisiu şi-a exprimat sprijinul pentru independenţa deplină a Kosovo, considerând că aceasta va fi un pas înainte pentru Europa. "Rezolvarea problemei legate de independenţa Kosovo va aduce lumină în stabilitatea regiunii şi va însemna un pas înainte pentru Europa. Dorim să vedem un Kosovo independent; dorim să-l vedem pe deplin independent", a declarat A. Moisiu. 

                   Un oficial guvernamental de la Belgrad a declarat că, în eventualitatea în care provincia Kosovo ar obţine independenţa faţă de Serbia, s-ar deschide o periculoasă cutie a Pandorei pentru că astfel ar fi încurajate toate mişcările separatiste din lume. Sanda Raskovic-Ivic, responsabilul guvernamental sârb pentru relaţia cu provincia Kosovo, consideră că Serbia ar fi de acord să se acorde acestei provincii o autonomie "mai extinse decât orice altă formă de autonomie existentă în Europa". Însă în cazul în care negocierile actuale, duse sub egida ONU, a SUA, a Marii Britanii, Germaniei, Franţei, Rusiei şi Italiei, vor permite secesiunea provinciei Kosovo, "această decizie ar avea un efect de domino asupra întregii zone a Balcanilor şi a altor părţi din Europa", a avertizat oficialul sârb. 

                   Administraţia provizorie a ONU a fost instalată în Kosovo în anul 1999, după atacurile aeriene ale NATO asupra Iugoslaviei. Pe teritoriul acestei provincii sunt dislocaţi peste 170.000 de militari din ţările Organizaţiei Atlanticului de Nord, cu mandat de la Naţiunile Unite, însă în pofida prezenţei militarilor străini etnicii sârbi, minoritari în Kosovo, sunt ţinta agresiunilor din partea majorităţii albaneze din Kosovo, provincie considerată leagănul culturii şi spiritualităţii sârbe. Din cei aproximativ 2 milioane de kosovari, peste 90% sunt etnici albanezi. Aproximativ 100.000 de sârbi continuă să locuiască în această provincie, alte 200.000 părăsind Kosovo începând cu anul 1999.

                   6. Situaţia din Transnistria

                   Transnistria se va folosi de precedentul creat de Muntenegru şi Kosovo, pentru a-şi obţine independenţa, a declarat auto-declaratul ministru de externe de la Tiraspol, Valeri Liţkai. "Acesta an va deveni un an-cheie pentru reglementarea transnistreană, avându-se în vedere noile concepţii apărute în Europa privind soluţionarea conflictelor îngheţate. Ele au fost probate în Muntenegru şi în curând vor fi confirmate şi prin definitivarea statutului Kosovo", a afirmat Valeri Liţkai. "La Bruxelles se spune că Muntenegru şi Kosovo - nu constituie un exemplu pentru Transnistria şi că trebuie scoase din republica noastră trupele ruse. Aceste declaraţii se accentuează pe măsură ce se simte apropierea rezultatului care nu le convine", a declarat reprezentantul regimului separatist de la Tiraspol, referindu-se la referendumul asupra independenţei Transnistriei ce ar urma să aibă loc în toamna acestui an. Referendumul din Muntenegru, care a avut loc la 21 mai a.c., în cadrul căruia muntenegrenii au optat pentru despărţirea de Serbia, a alimentat pofta de independenţă a separatiştilor din Transnistria, precum şi a celor din cele două enclave georgiene Abhazia şi Osetia de Sud, a mai afirmat el. 

                   Recent, mai multe organizaţii obşteşti din regiunea separatistă transnistreană i-au transmis un mesaj preşedintelui rus Vladimir Putin în care solicită ca Rusia să devină garantul referendumului din toamnă, în vederea proclamării independenţei Transnistriei. În mesaj se face referire la modelul Muntenegru care şi-a dobândit independenţa faţă de Serbia prin intermediul unui referendum organizat sub egida Uniunii Europene. Semnatarii mesajului susţin că Rusia poate servi drept garant în cazul unui referendum în regiunea transnistreană, inclusiv datorită faptului că deţine în acest moment preşedinţia în cadrul Consiliului Europei. În legătură cu aceasta, preşedintele Republicii Moldova, Vladimir Voronin, OSCE, Uniunea Europeană şi SUA au declarat că un eventual referendum în problema proclamării independenţei Transnistriei nu va avea nici o valoare juridică legală şi, respectiv, nu avea nici un impact asupra eforturilor de reglementare paşnică a conflictului de pe Nistru şi de reintegrare a ţării.

                   Republica Moldova se pronunţă împotriva unui referendum asupra independenţei Transnistriei, pe care intenţionează să-l organizeze liderii regimului separatist de la Tiraspol, şi avertizează că nu va recunoaşte rezultatele unei astfel de consultări populare. Potrivit unui comunicat dat publicităţii la Chişinău de către Ministerul de Externe, Republica Moldova este convinsă că un eventual referendum asupra independenţei Transnistriei estre contraproductiv în procesul de reglementare a situaţiei din stânga Nistrului. Totodată, diplomaţia de la Chişinău atenţionează că rezultatele unei astfel de consultări populare nu vor fi recunoscute pe plan internaţional. 

                   Comunicatul diplomaţiei de la Chişinău survine reuniunii de la Viena în problema transnistreană, desfăşurate recent în capitala austriacă şi la care au participat delegaţi din partea Republicii Moldova, UE, SUA şi Ucrainei. Participanţii la reuniunea de la Viena au subliniat importanţa transformării misiunii de pace din Transnistria într-o misiune de observatori internaţionali, apreciind că evacuarea tuturor trupelor ruseşti din regiunea transnistreană va influenţa în bine procesul de reglementare a conflictului din stânga Nistrului.

                   Un eventual referendum în Transnistria asupra independenţei regiunii nu va fi recunoscut de către comunitatea internaţională şi nu va face altceva decât să provoace tensiuni suplimentare între Chişinău şi Tiraspol, a declarat preşedintele legislativului moldovean, Marian Lupu. "Pentru desfăşurarea unui astfel de referendum în Transnistria nu sunt create instituţiile democratice necesare. El nu va fi recunoscut de comunitatea internaţională”, a declarat Marian Lupu în cadrul unei întâlniri avute cu şeful unei delegaţii a Adunării Parlamentare a Organizaţiei pentru Securitate şi Cooperare în Europa.

                   În acelaşi context, preşedintele Parlamentului de la Chişinău a subliniat că alegeri libere în Transnistria pot avea loc numai după o reală democratizare şi demilitarizare a regiunii, în conformitate cu planul ucrainean de reglementare a conflictului transnistean, precum şi cu legea privind statutul Transnistriei, adoptată în 2005 de legislativul Republicii Moldova. 

                   Potrivit unui grup de specialişti de renume de la Universităţile Oxford, Cambridge, Stanford şi Harvard, conform dreptului internaţional, Transnistria are drept la desprinderea de Republica Moldova. Experţii, care au participat inclusiv la elaborarea acordurilor de la Dayton de împărţire a Iugoslaviei, au arătat în raportul lor special că, din punct de vedere istoric, Transnistria nu a fost niciodată parte a Moldovei. „Din voinţa lui Stalin, acest teritoriu a intrat în componenţa nou formatei Moldove sovietice abia în ajunul celui de-al Doilea Război Mondial. Dezvoltată din punct de vedere industrial, Transnistria urma să ridice Moldova agrariană şi rămasă în urmă (…). Iar la dezintegrarea URSS, s-a produs, practic, împărţirea Moldovei sovietice în două ţări, pentru că Tiraspolul deţinea aceleaşi atribute statale ca şi Chişinăul”, se precizează în raport. 

                   În prezent, specialiştii occidentali apreciază că Transnistria şi-a demonstrat pe deplin viabilitatea ca stat independent. „Are Constituţie, are un guvern care funcţionează eficient, are o unitate monetară proprie, un sistem de impozitare şi o legislaţie proprie, precum şi o populaţie mai numeroasă decât unele ţări europene”, au concluzionat ei. 

� Membrii CICA sunt Afganistan, Azerbaidjan, China, Egipt, Iran, India, Israel, Kazahstan, Kârgâzstan, Mongolia, Pakistan, Rusia, Coreea de Sud, Tadjikistan, Thailanda, Turcia, Uzbekistan şi Autoritatea Palestiniană.

